Ubuntu dokumentációs csapat
PPA-k hozzáadása az Ubuntu által a telepítéshez és frissítésekhez használt szoftverforrások bővítéséhez.

# Személyes csomagtároló (PPA) hozzáadása

A személyes csomagtárolók (PPA-k) az Ubuntu felhasználók számára tervezett szoftvertárolók, és ezeket könnyebb telepíteni a harmadik féltől származó egyéb tárolóknál. A PPA-kat gyakran használják kiadás előtti szoftverek terjesztésére, hogy azokat tesztelni lehessen.

Csak olyan forrásokból származó szoftvertárolókat adjon hozzá, amelyekben megbízik!

A harmadik féltől származó tárolók biztonságát vagy megbízhatóságát nem ellenőrzik az Ubuntu fejlesztői, így azok a számítógépére káros programokat is tartalmazhatnak.

# PPA telepítése

Nyissa meg a PPA áttekintő oldalát, keresse meg az Adding this PPA to your system szakaszt. Jegyezze fel a PPA helyét, amelynek ehhez hasonlónak kell lennie: `ppa:mozillateam/firefox-next`.

Nyissa meg a Szoftver és frissítések alkalmazást a Tevékenységek keresősávjából.

Váltson az Egyéb szoftver lapra.

Kattintson a Hozzáadás gombra, majd adja meg a PPA helyét (amelyet feljegyzett az 1. lépésben).

Nyomja meg a Forrás hozzáadása gombot. Adja meg jelszavát a Hitelesítés ablakban.

Zárja be a Szoftver és frissítések ablakot. Az Alkalmazásközpont ezután megkeresi az új szoftvereket a szoftverforrásokban.