Ubuntu dokumentációs csapat
Tárolók hozzáadása az Ubuntu által a telepítéshez és frissítésekhez használt szoftverforrások bővítéséhez.

# Szoftvertárolók hozzáadása

A szoftverek harmadik féltől származó forrásokból, valamint az alapértelmezett Ubuntu szoftvertárolókból is elérhetők. Ha harmadik féltől származó szoftvertárolóból szeretne szoftvert telepíteni, akkor hozzá kell adnia azt az Ubuntu elérhető tárolóinak listájához.

Csak olyan forrásokból származó szoftvertárolókat adjon hozzá, amelyekben megbízik!

A harmadik féltől származó tárolók biztonságát vagy megbízhatóságát nem ellenőrzik az Ubuntu fejlesztői, így azok a számítógépére káros programokat is tartalmazhatnak.

Egy tároló hozzáadásához:

Nyissa meg a Szoftver és frissítések alkalmazást a Tevékenységek keresősávjából.

Váltson az Egyéb szoftver lapra.

Kattintson a Hozzáadás gombra, és adja meg a tároló APT sorát. Ez a tároló weboldaláról érhető el, és a következőhöz hasonlóan néz ki:

`deb http://archive.ubuntu.com/ubuntu/ resolute main`

Nyomja meg a Forrás hozzáadása gombot. Adja meg jelszavát a Hitelesítés ablakban.

Zárja be a Szoftver és frissítések ablakot. Az Alkalmazásközpont ezután megkeresi az új szoftvereket a szoftverforrásokban.

A legtöbb tároló biztosít egy aláíró kulcsot a letöltött csomagok ellenőrzéséhez. A fenti lépéseken felül így az aláíró kulcs (GPG kulcs) letöltésére és telepítésére vonatkozó utasításokat is követnie kell.