Ubuntu dokumentációs csapat
Az Alkalmazásközpont használata további alkalmazások telepítéséhez és az Ubuntu még hasznosabbá tételéhez.

# További alkalmazások telepítése

Az alkalmazás olyan szoftver, amely grafikus felhasználói felülettel (GUI) rendelkezik. Az Ubuntu fejlesztőcsapata olyan alapértelmezett alkalmazáskészletet választott, amely szerintünk nagyon hasznossá teszi az Ubuntut a legtöbb mindennapi feladathoz. Ön azonban minden bizonnyal szeretne majd további alkalmazásokat telepíteni, hogy az Ubuntu még hasznosabbá váljon az Ön számára. Egy alkalmazás telepítéséhez az Alkalmazásközpont alkalmazást használhatja.

Az alkalmazások két formátumban érhetők el: snap csomagokban és Debian csomagokban. A snap csomagként elérhető alkalmazást mostantól snap néven említjük. Néhány alkalmazás mindkét formátumban elérhető. Ilyen esetben az Alkalmazásközpont alkalmazásban a snap lesz elsőként felsorolva.

Olyan szoftvereket is telepíthet, amelyek nem rendelkeznek grafikus felhasználói felülettel. Az ilyen szoftverek telepítéséhez a Synaptic alkalmazást használhatja. Ne feledje, hogy a Synaptic nem sorolja fel a snap alkalmazásokat.

Egy alkalmazás telepítéséhez:

Kattintson az Alkalmazásközpont ikonra az alkalmazásindítón, vagy keresse meg a Szoftvert a Tevékenységek keresősávjából.

Az Alkalmazásközpont elindulása után kereshet az alkalmazások között, vagy válasszon egy kategóriát, és keresse meg az alkalmazást a listában.

Válassza ki a telepíteni kívánt alkalmazást, és kattintson a Telepítés gombra.

A rendszer megkéri, hogy hitelesítse magát a jelszava megadásával. Ha ezt megtette, akkor a telepítés megkezdődik. A telepítés általában gyorsan befejeződik, de lassú internetkapcsolat esetén eltarthat egy ideig.